Safnstjóri Síldarminjasafnsins er nú staddur í Stokkhólmi , en þar fer fram alþjóðlegt þing sjóminjasafna ( e. International Congress of Maritime Museums ) . Síldarminjasafnið gekk til liðs við samtökin á síðasta ári og hlaut frá þeim styrk til þátttöku í þinginu sem er að þessu sinni skipulagt af Sænska sjóminjasafninu , Vasa safninu og Sjóminjasafninu í Maríuhöfn á Álandseyjum . Dagskráin fer fram bæði í Stokkhólmi og Maríuhöfn og stendur yfir í sex daga . Á þinginu koma saman starfsmenn sjóminjasafna frá öllum heimshornum til að ræða sameiginleg hagsmunamál , viðfangsefni og áskoranir . Alls taka 105 fulltrúar frá 29 löndum þátt í þinginu . Dagskráin hófst með siglingu um sænska skerjagarðinn á gufuskipinu Mariefred frá árinu 1903 . Siglt var yfir fjölda skipsflaka sem liggja á botni Skerjagarðsins á meðan fornleifafræðingar Vasa safnsins greindu frá rannsóknum sínum , köfunarleiðangrum og þeim 100.000 skipsflökum sem varðveitast við einstök skilyrði í súrefnislitlu Eystrasaltinu . Næstu daga fara fram bæði fyrirlestrar og vinnustofur þar sem rædd verða fjölbreytt málefni er snúa að varðveislu , rannsóknum , samstarfi og miðlun . Það eru því spennandi dagar framundan í Stokkhólmi og Maríuhöfn .